แคชเมียร์ รอยร้าวของ อินเดีย และ ปากีสถาน
ทุกคนคงเห็นความขัดแย้ง ระหว่างอินเดียกับปากีสถาน สองประเทศที่มีพรมแดนอยู่ติดกัน  แต่รู้หรือไม่ว่า ทั้งสองประเทศนี้เคยเป็นประเทศเดียวกันมาก่อนในสมัยเป็นอาณานิคมของอังกฤษ  แต่ภายหลังจากได้รับเอกราชในปี ค.ศ. 1947 ด้วยความแตกต่างทางศาสนา  อินเดียมีประชากรส่วนใหญ่นับถือศาสนาฮินดู ส่วนปากีสถานมีประชากรส่วนใหญ่นับถือศาสนาอิสลาม จึงนำมาสู่การแยกประเทศในที่สุด  แต่ความขัดแย้งของทั้งสองประเทศก็ยังคงดำเนินเรื่อยมา จุดเริ่มต้นสำคัญมาจากแคชเมียร์  เรื่องนี้มีที่มาอย่างไร ลงทุนแมนจะเล่าให้ฟัง
1 มี.ค. 2562

แคชเมียร์ รอยร้าวของ อินเดีย และ ปากีสถาน / โดย ลงทุนแมน
ทุกคนคงเห็นความขัดแย้ง ระหว่างอินเดียกับปากีสถาน
สองประเทศที่มีพรมแดนอยู่ติดกัน
แต่รู้หรือไม่ว่า ทั้งสองประเทศนี้เคยเป็นประเทศเดียวกันมาก่อนในสมัยเป็นอาณานิคมของอังกฤษ
แต่ภายหลังจากได้รับเอกราชในปี ค.ศ. 1947
ด้วยความแตกต่างทางศาสนา
อินเดียมีประชากรส่วนใหญ่นับถือศาสนาฮินดู
ส่วนปากีสถานมีประชากรส่วนใหญ่นับถือศาสนาอิสลาม
จึงนำมาสู่การแยกประเทศในที่สุด
แต่ความขัดแย้งของทั้งสองประเทศก็ยังคงดำเนินเรื่อยมา
จุดเริ่มต้นสำคัญมาจากแคชเมียร์
เรื่องนี้มีที่มาอย่างไร ลงทุนแมนจะเล่าให้ฟัง
แคชเมียร์เป็นรัฐที่อยู่ทางตอนเหนือสุดของประเทศอินเดีย
มีพื้นที่ราว 222,236 ตารางกิโลเมตร ซึ่งคิดเป็น 2 ใน 5 ของประเทศไทย
พื้นที่ส่วนใหญ่ติดกับเทือกเขาหิมาลัย จึงมีภูมิประเทศเป็นภูเขาที่มีความงดงาม
แคชเมียร์ประกอบไปด้วย 3 แคว้น คือ ชัมมู (Jammu), แคชเมียร์ (Kashmir) และลาดักห์ (Ladakh) ซึ่งเป็นสถานที่ท่องเที่ยวยอดนิยมในหมู่คนไทย
ในอดีต ดินแดนแห่งนี้เคยถูกปกครองโดยผู้นำที่นับถือศาสนาต่างๆ ทั้งศาสนาพุทธ, ฮินดู, อิสลาม, ซิกข์ จนท้ายที่สุดก็ตกเป็นของจักรวรรดิอังกฤษซึ่งนับถือศาสนาคริสต์
ด้วยความที่แคชเมียร์ถูกปกครองโดยผู้นำมุสลิมอยู่นานกว่า 300 ปี ทำให้ประชากรส่วนใหญ่นับถือศาสนาอิสลาม
โดยมีสัดส่วนถึง 68% จากประชากร 12.5 ล้านคน
และคนนับถือศาสนาฮินดูมีสัดส่วนเป็น 28%
แต่ด้วยนโยบายสมัยอาณานิคมของอังกฤษ
แคว้นแห่งนี้ได้ถูกปกครองด้วยมหาราชา ผู้นับถือศาสนาฮินดู
เรื่องนี้กลายเป็นปัญหา เมื่ออังกฤษมอบเอกราชให้ทั้งอินเดียและปากีสถาน ในปี ค.ศ. 1947
ทั้งอินเดียและปากีสถานต่างดึงแคว้นเล็กแคว้นน้อยมารวมกับตน
แต่มหาราชา Hari Singh ยืนยันว่าจะให้แคว้นนี้เป็นดินแดนอิสระ
แต่ครั้นปากีสถานรุกเร้าว่าประชากรแคชเมียร์ส่วนใหญ่เป็นมุสลิม ดินแดนแห่งนี้จึงควรตกเป็นของปากีสถาน
ปากีสถานจึงส่งกองกำลังเข้ามาจะยึดครอง
มหาราชาซึ่งเป็นชาวฮินดูเห็นท่าไม่ดีก็ทรงรีบทำสัตยาบันยกแคชเมียร์ให้เป็นส่วนหนึ่งของอินเดีย
นับตั้งแต่นั้น จึงเป็นจุดเริ่มต้นของความขัดแย้งระหว่างอินเดียกับปากีสถาน
มาถึงตรงนี้ หลายคนอาจสงสัยว่า ภูมิภาคแคชเมียร์มีอะไรดี? ทำไมใครๆ ต่างก็แย่งกัน
นอกจากภูมิประเทศที่งดงามเกินคำบรรยาย
ดินแดนแคชเมียร์ ยังเป็นแหล่งปลูก หญ้าฝรั่น (Saffron) เครื่องเทศที่มีราคาแพงที่สุดในโลก
โดยปกติแล้ว หญ้าฝรั่น เป็นเครื่องเทศที่มีรสเผ็ดขม กลิ่นหอมแรง ใช้เป็นส่วนประกอบในเมนูอาหารหรู เครื่องยา เครื่องสำอาง และน้ำหอม
หญ้าฝรั่น เพาะปลูกได้ดีในเขตเทือกเขาสูงของแถบเอเชียกลาง เช่น อิหร่าน อัฟกานิสถาน และตอนเหนือของอินเดีย ด้วยความที่ในหนึ่งปีจะออกดอกเพียงครั้งเดียว และส่วนที่นำมาใช้ได้มีเพียงเกสรตัวเมียเท่านั้น
ด้วยสาเหตุทั้งหมดนี้จึงทำให้ราคาของหญ้าฝรั่น เริ่มต้นที่กิโลกรัมละ 37,400 บาท..
ประเทศที่ส่งออกหญ้าฝรั่นมากที่สุด คือ อิหร่าน
ส่วนแคชเมียร์ ส่งออกหญ้าฝรั่นเป็นอันดับ 3 ของโลก คิดเป็นสัดส่วน 7.8%
และหญ้าฝรั่นที่แพงที่สุดในโลก มาจากเมือง Pampore ซึ่งตั้งอยู่ในรัฐแห่งนี้ เมืองที่ได้รับการยกย่องว่าเป็น “Saffron Town”
โดยราคาของ หญ้าฝรั่น 1 กิโลกรัมจากเมือง Pampore มีมูลค่าประมาณ 100,000 บาท
หญ้าฝรั่น จึงไม่ต่างจาก “ทองคำ” บนผืนดิน
ทำให้แคชเมียร์ กลายเป็นดินแดนที่ทั้งอินเดียและปากีสถานต่างแย่งกันเพื่อให้ได้ครอบครอง
เมื่อรวมกับปัญหาความขัดแย้งทางศาสนา
ความร้าวฉานในดินแดนแห่งนี้จึงดูเหมือนจะไม่มีวันสิ้นสุด
ตลอดระยะเวลาที่ผ่านมานับตั้งแต่ปี ค.ศ. 1947
ดินแดนแคชเมียร์เป็นสาเหตุที่ทำให้อินเดียและปากีสถานก่อสงครามกันมาแล้ว 3 ครั้ง และก่อให้เกิดความขัดแย้งตามแนวชายแดนอีกนับครั้งไม่ถ้วน
รู้ไหมว่า ในปี ค.ศ. 2012 - 2016
อินเดียนำเข้าอาวุธสงครามมากเป็นอันดับ 1 ของโลก คิดเป็นมูลค่า 5.73 แสนล้านบาท
ปากีสถานนำเข้าอาวุธสงครามมากเป็นอันดับ 9 ของโลก คิดเป็นมูลค่า 1.41 แสนล้านบาท
ทั้งสองประเทศล้วนมีหัวรบนิวเคลียร์ในจำนวนที่ใกล้เคียงกัน คือประมาณ 140 - 150 ลูก
ปี 2017
อินเดียใช้งบประมาณในการป้องกันประเทศคิดเป็น 9.1% ของงบประมาณแผ่นดิน
ในขณะที่ปากีสถานใช้งบประมาณในการป้องกันประเทศสูงถึง 16.7% ของงบประมาณแผ่นดิน
ซึ่งมากกว่างบประมาณด้านการศึกษาที่ใช้เพียง 14.6%
ในขณะที่ทั้งสองประเทศซึ่งประชากรส่วนใหญ่อยู่ในวัยเยาวชนและมีฐานะยากจน แต่กลับต้องทุ่มเทงบประมาณมหาศาลในการเสริมสร้างกำลังทางทหาร
ความขัดแย้งระหว่างอินเดียและปากีสถานในครั้งนี้ไม่ใช่ครั้งแรก
แต่ก็ไม่มีใครรู้ว่าเมื่อไหร่จะเป็นครั้งสุดท้าย
ไม่มีใครรู้ว่าท้ายที่สุด ประเทศใดจะเป็นฝ่ายชนะ แล้วได้ครอบครองแคชเมียร์
แต่หากขึ้นชื่อว่า “สงคราม” แล้ว
ที่แน่ๆ ผู้พ่ายแพ้ก็คือประชาชน..
----------------------
อ่านเรื่อง เปรียบเทียบกำลังทหาร อินเดีย vs ปากีสถาน ได้ที่ 
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-Top List TIV Tables-SIPRI. 
. Retrieved on 2012-05-09.
-